b'\n_START_ARTICLE_\nC\xc4\x83s\xc4\x83torie cu repeti\xc8\x9bie\n_START_SECTION_\nRezumat\n_START_PARAGRAPH_\nFilmul \xc3\xaencepe cu c\xc3\xa2teva secven\xc8\x9be prezentate \xc3\xaen alb-negru \xc8\x99i cu intertitluri care rezum\xc4\x83 evenimentele din filmul Buletin de Bucure\xc8\x99ti. T\xc3\xa2n\xc4\x83ra inginer\xc4\x83 Silvia Popescu (Catrinel Dumitrescu) se c\xc4\x83s\xc4\x83torise cu taximetristul Radu Petrescu (Mircea Diaconu), fost juc\xc4\x83tor interna\xc8\x9bional de handbal poreclit \xe2\x80\x9eSt\xc3\xa2nga de Aur\xe2\x80\x9d, pentru a ob\xc8\x9bine buletin de Bucure\xc8\x99ti \xc8\x99i a primi astfel post \xc3\xaen capital\xc4\x83. Nereu\xc8\x99ind s\xc4\x83 ob\xc8\x9bin\xc4\x83 un post \xc3\xaen Bucure\xc8\x99ti, Silvia divor\xc8\x9beaz\xc4\x83 \xc8\x99i se prezint\xc4\x83 apoi la postul de inginer agronom din Bolintin. Dup\xc4\x83 un an, Radu, care absolvise la seral Facultatea de Medicin\xc4\x83 Veterinar\xc4\x83, este repartizat \xc3\xaen aceea\xc8\x99i comun\xc4\x83. _NEWLINE_Silvia trimisese o telegram\xc4\x83 p\xc4\x83rin\xc8\x9bilor ei, Costic\xc4\x83 (Octavian Cotescu) \xc8\x99i Eleonora (Draga Olteanu-Matei), chem\xc3\xa2ndu-i s\xc4\x83 vin\xc4\x83 la Bolintin c\xc3\xa2t mai urgent pentru c\xc4\x83-\xc8\x99i amenajeaz\xc4\x83 locuin\xc8\x9ba cu dou\xc4\x83 camere primit\xc4\x83 de la stat. Dup\xc4\x83 c\xc3\xa2teva zile \xc3\xaen care a locuit provizoriu prin alte locuri, Radu a primit temporar o camer\xc4\x83 \xc3\xaen apartamentul Silviei. Silvia este surprins\xc4\x83 de sosirea lui Radu cu at\xc3\xa2t mai mult cu c\xc3\xa2t nu \xc8\x99tia c\xc4\x83 acesta era medic veterinar. Ea le trimite p\xc4\x83rin\xc8\x9bilor ei (c\xc4\x83rora nu le spusese c\xc4\x83 a divor\xc8\x9bat) o alt\xc4\x83 telegram\xc4\x83 \xc3\xaen care \xc3\xaei roag\xc4\x83 s\xc4\x83 nu mai vin\xc4\x83 pentru c\xc4\x83 urmeaz\xc4\x83 s\xc4\x83 plece cu Radu \xc3\xaen delega\xc8\x9bie. P\xc4\x83rin\xc8\x9bii \xc3\xaencurc\xc4\x83 telegramele \xc3\xaentre ele \xc8\x99i decid s\xc4\x83 plece urgent la Bolintin. Deoarece Costic\xc4\x83 nu-\xc8\x99i terminase treaba, Eleonora pleac\xc4\x83 \xc3\xaempreun\xc4\x83 cu cumnatul ei, Mitic\xc4\x83 (Mitic\xc4\x83 Popescu), fratele so\xc8\x9bului ei \xc8\x99i fost intendent la liceu. _NEWLINE_\xc3\x8entre timp, Silvia pusese pe cineva s\xc4\x83 zideasc\xc4\x83 intrarea din camera ei \xc3\xaen camera lui Radu. Tot ea r\xc4\x83sp\xc3\xa2nde\xc8\x99te vestea c\xc4\x83 veterinarul ar fi \xc3\xaendr\xc4\x83gostit de Getu\xc8\x9ba Ganea (Roxana Guttman), gestionara de la Supercoop, iar aceasta din urm\xc4\x83 \xc3\xae\xc8\x99i anun\xc8\x9b\xc4\x83 p\xc4\x83rin\xc8\x9bii (interpreta\xc8\x9bi de Aurel Giurumia \xc8\x99i Rodica Popescu-Bit\xc4\x83nescu). Merg\xc3\xa2nd la nea Ganea pentru a vedea vaca familiei, Radu este primit de p\xc4\x83rin\xc8\x9bii Getu\xc8\x9bei cu bra\xc8\x9bele deschise, fiindu-i ar\xc4\x83tat\xc4\x83 zestrea fetei._NEWLINE_Dupa o perioad\xc4\x83 de taton\xc4\x83ri, rela\xc8\x9bia \xc3\xaentre cei doi devine mai bun\xc4\x83. Sosirea coanei Eleonora \xc8\x99i a unchiului Mitic\xc4\x83 o surprinde pe Silvia, iar Radu nu apuc\xc4\x83 s\xc4\x83 spun\xc4\x83 c\xc4\x83 au divor\xc8\x9bat. Silvia \xc3\xaei propune lui Radu s\xc4\x83 se \xc3\xaempace, iar veterinarul accept\xc4\x83. Surpriz\xc3\xa2ndu-i pe cei doi fo\xc8\x99ti so\xc8\x9bi dormind \xc3\xaempreun\xc4\x83, Serafica (Rodica Mandache) o anun\xc8\x9b\xc4\x83 pe prim\xc4\x83ri\xc8\x9ba comunei (Mariana Cercel). Prim\xc4\x83ri\xc8\x9ba \xc8\x99i pre\xc8\x99edintele CAP-ului (Costel Constantin) \xc3\xael convoac\xc4\x83 pe Radu la sediul prim\xc4\x83riei, \xc3\xaenvinuindu-l de abateri de la moral\xc4\x83 pentru c\xc4\x83 \xc3\xaentre\xc8\x9binea rela\xc8\x9bii neprincipiale cu inginera. Veterinarul scoate atunci certificatul de c\xc4\x83s\xc4\x83torie, iar prim\xc4\x83ri\xc8\x9ba \xc3\xael felicit\xc4\x83, numindu-l un \xe2\x80\x9ecadru de n\xc4\x83dejde\xe2\x80\x9d. El afirm\xc4\x83 c\xc4\x83 nu a spus c\xc4\x83 este c\xc4\x83s\xc4\x83torit pentru c\xc4\x83 era certat cu so\xc8\x9bia sa, atunci c\xc3\xa2nd a sosit \xc3\xaen comun\xc4\x83, dar \xc3\xaentre timp s-au \xc3\xaemp\xc4\x83cat. _NEWLINE_Coana Eleonora \xc8\x99i unchiul Mitic\xc4\x83 distrug cu un baros zidul care bloca accesul \xc3\xaentre cele dou\xc4\x83 camere. D\xc3\xa2ndu-\xc8\x99i seama c\xc4\x83 se iubesc, cei doi fo\xc8\x99ti so\xc8\x9bi hot\xc4\x83r\xc4\x83sc s\xc4\x83 se rec\xc4\x83s\xc4\x83toreasc\xc4\x83. Radu \xc3\xael duce pe unchiul Mitic\xc4\x83 la restaurant \xc8\x99i \xc3\xaei cere m\xc3\xa2na Silviei, spun\xc3\xa2ndu-i c\xc4\x83 i-a pl\xc4\x83cut s\xc4\x83 se c\xc4\x83s\xc4\x83toreasc\xc4\x83 \xc8\x99i mai vrea s\xc4\x83 o mai fac\xc4\x83 o dat\xc4\x83. Unchiul \xc3\xaei r\xc4\x83spunde c\xc4\x83 \xc3\xae\xc8\x99i d\xc4\x83 consim\xc8\x9b\xc4\x83m\xc3\xa2ntul de c\xc3\xa2te ori va fi nevoie. Radu \xc3\xaei cere consim\xc8\x9b\xc4\x83m\xc3\xa2ntul \xc8\x99i coanei Eleonora; dup\xc4\x83 ce \xc3\xae\xc8\x99i revine din le\xc8\x99in, ea cere organizarea c\xc4\x83s\xc4\x83toriei c\xc3\xa2t mai cur\xc3\xa2nd, trimi\xc8\x9b\xc3\xa2ndu-i o telegram\xc4\x83 lui Costic\xc4\x83 s\xc4\x83 vin\xc4\x83 de urgen\xc8\x9b\xc4\x83. _NEWLINE_Anii trec, iar Radu \xc8\x99i Silvia au \xc3\xaempreun\xc4\x83 trei copii mari (o fat\xc4\x83 \xc8\x99i doi b\xc4\x83ie\xc8\x9bi), pe care tat\xc4\x83l \xc3\xaei \xc3\xaenva\xc8\x9b\xc4\x83 s\xc4\x83 joace handbal. Po\xc8\x99ta\xc8\x99ul aduce o telegram\xc4\x83 \xc3\xaen care Eleonora \xc8\x99i Costic\xc4\x83 cereau s\xc4\x83 li se trimit\xc4\x83 o fotografie cu \xc3\xaentreaga familie. Cei doi so\xc8\x9bi le trimit fotografia \xc8\x99i \xc3\xaei roag\xc4\x83 s\xc4\x83 treac\xc4\x83 pe la ei \xc3\xaen vizit\xc4\x83.\n_START_SECTION_\nProduc\xc8\x9bie\n_START_PARAGRAPH_\nFilmul a fost realizat \xc3\xaen studiourile Centrului de Produc\xc8\x9bie Cinematografic\xc4\x83 Bucure\xc8\x99ti. Regizor secund a fost Mariana Calotescu, so\xc8\x9bia lui Virgil Calotescu, iar operator film\xc4\x83ri combinate Nora Irimescu. Redactor muzical a fost Valentin Curocichin. Muzica este interpretat\xc4\x83 de Orchestra de Jazz a Radioteleviziunii Rom\xc3\xa2ne dirijat\xc4\x83 de Cornel Popescu. Melodia \xe2\x80\x9eUnde e\xc8\x99ti, draga mea din Bucure\xc8\x99ti?\xe2\x80\x9d este c\xc3\xa2ntat\xc4\x83 de Luigi Ionescu.\n_START_SECTION_\nRecep\xc8\x9bie\n_START_PARAGRAPH_\nFilmul C\xc4\x83s\xc4\x83torie cu repeti\xc8\x9bie a avut parte de un mare succes la public, fiind vizionat de 3.530.113 de spectatori la cinematografele din Rom\xc3\xa2nia, dup\xc4\x83 cum atest\xc4\x83 o situa\xc8\x9bie a num\xc4\x83rului de spectatori \xc3\xaenregistrat de filmele rom\xc3\xa2ne\xc8\x99ti de la data premierei \xc8\x99i p\xc3\xa2n\xc4\x83 la data de 31.12.2007 alc\xc4\x83tuit\xc4\x83 de Centrul Na\xc8\x9bional al Cinematografiei. _NEWLINE_Criticii de film au afirmat c\xc4\x83 filmul a avut un scop propagandistic, realizat la comanda politic\xc4\x83 a conducerii statului. Astfel, la sf\xc3\xa2r\xc8\x99itul deceniului 7 al secolului al XX-lea, tinerii absolven\xc8\x9bi de facultate primesc reparti\xc8\x9bii la \xc8\x9bar\xc4\x83, refuz\xc3\xa2ndu-li-se posturi \xc3\xaen ora\xc8\x99ele mari, \xc3\xaen urma unui decret al pre\xc8\x99edintelui \xc8\x9b\xc4\x83rii.  Ca urmare, a devenit necesar\xc4\x83 realizarea de filme prin care s\xc4\x83 li se inoculeze tinerilor absolven\xc8\x9bi ideea c\xc4\x83 via\xc8\x9ba la \xc8\x9bar\xc4\x83 este frumoas\xc4\x83, iar satisfac\xc8\x9biile profesionale sunt mari. Toamna bobocilor (1975) a reprezentat un \xc3\xaenceput de drum \xc3\xaen tratarea acestui subiect, fiind urmat\xc4\x83 de filme ca Iarna bobocilor (1977), Buletin de Bucure\xc8\x99ti (1983), C\xc4\x83s\xc4\x83torie cu repeti\xc8\x9bie (1985) \xc8\x99i Prim\xc4\x83vara bobocilor (1987)._NEWLINE_\xc3\x8en \xe2\x80\x9eIstoria filmului rom\xc3\xa2nesc (1897-2000)\xe2\x80\x9d, criticul C\xc4\x83lin C\xc4\x83liman explica succesul filmului prin scenariul comic al lui Francisc Munteanu, recitalurile fermec\xc4\x83toare oferite de Mircea Diaconu \xc8\x99i Catrinel Dumitrescu \xc8\x99i intermezzo-urilor cuplului de p\xc4\x83rin\xc8\x9bi Draga Olteanu Matei - Octavian Cotescu._NEWLINE_Criticul Tudor Caranfil a dat filmului o stea din cinci \xc8\x99i a f\xc4\x83cut urm\xc4\x83torul comentariu: \xe2\x80\x9eVictim\xc4\x83 a unei c\xc4\x83s\xc4\x83torii de convenien\xc8\x9b\xc4\x83, divor\xc8\x9ba\xc8\x9bii din Buletin de Bucure\xc8\x99ti se re\xc3\xaent\xc3\xa2lnesc, din \xc3\xaent\xc3\xa2mplare, sunt caza\xc8\x9bi \xc3\xaen aceea\xc8\x99i camer\xc4\x83, tot din \xc3\xaent\xc3\xa2mplare, \xc3\xaentemeind o familie model, \xc3\xaen modul cel mai \xc3\xaent\xc3\xa2mpl\xc4\x83tor. Continu\xc3\xa2nd precedentul succes, eroii principali nu mai g\xc4\x83sesc altceva de f\xc4\x83cut dec\xc3\xa2t s\xc4\x83 se rec\xc4\x83s\xc4\x83toreasc\xc4\x83, a\xc8\x99a cum ne promite titlul. Iar interpre\xc8\x9bii sunt repu\xc8\x99i \xc3\xaen situa\xc8\x9biile din filmul precedent pentru a face ceea ce a\xc8\x99teapt\xc4\x83 de la ei publicul, pe o tram\xc4\x83 superficial vioaie, la nivelul unui colaj de momente TV. Secv. rapel: rezumatul primei p\xc4\x83r\xc8\x9bi, din prolog, tratat \xc3\xaen maniera unei comedii mute.\xe2\x80\x9d\n_START_SECTION_\nDVD\n_START_PARAGRAPH_\nZiarul Adev\xc4\x83rul \xc8\x99i ghidul \xe2\x80\x9eAdev\xc4\x83rul TV\xe2\x80\x9d au fost distribuite la 12 iunie 2009 \xc3\xaempreun\xc4\x83 cu DVD-ul cu filmul C\xc4\x83s\xc4\x83torie cu repeti\xc8\x9bie care a fost inclus \xc3\xaen seria \xe2\x80\x9eMari Comedii Rom\xc3\xa2ne\xc8\x99ti\xe2\x80\x9d.'